ไฟแนนซ์ทูเดย์
คนในวงการกระทรวงการคลังกำลังจับตาการกลับมาของบ้านเลขที่ 111 หลังได้อิสรภาพทางการเมือง
1 มิ.ย. 2555

คนในวงการกระทรวงการคลังกำลังจับตาการกลับมาของบ้านเลขที่ 111 หลังได้อิสรภาพทางการเมือง 
เพราะเชื่อว่าเก้าอี้รัฐมนตรีทั้ง 3 มีอันต้องสั่นคลอนแบบไม่ต้องสงสัย กระแสวงในล้วนจับตา วราเทพ รัตนากร อดีต รมช.คลัง ซึ่งถือว่าเป็นคนที่เข้าใจเรื่องการทำงานในกระทรวงการคลังอย่างดีคนหนึ่ง จะได้ผงาดขึ้นแท่น รมว.คลัง ครั้งนี้หรือไม่ ขณะที่อีกกระแสหนึ่งลือว่า “วราเทพ” น่าจะได้ไปนั่งเก้าอี้ รมว.พาณิชย์ เพื่อไปแก้ปัญหาราคาสินค้าแพง ซึ่งเป็นจุดอ่อนของพรรคเพื่อไทยที่ บุญทรง เตริยาภิรมย์ รมว.คนปัจจุบัน ยังเอาไม่อยู่ เพราะชั่วโมงบินยังน้อยกว่า 




...ผู้บริหารแบงก์รัฐ 1 ใน 3 คนที่จะอยู่ในข่ายถูกเด็ดหัว ซึ่งกำลังจะหมดวาระเป็นคนแรกในวันที่ 5 ก.ค.นี้ คือ ธีรศักดิ์ สุวรรณยศ กรรมการผู้จัดการใหญ่ธนาคารอิสลามแห่งประเทศไทย (ไอแบงก์) ซึ่งขณะนี้ทางคณะกรรมการธนาคารได้แต่งตั้งกรรมการสรรหาคนใหม่แล้ว งานนี้ได้ข่าวว่ามีอดีตคนในแวดวงการคลังอย่าง อภิชัย บุญธีรวร อดีตกรรมการผู้จัดการธนาคารเพื่อการส่งออกและนำเข้าแห่งประเทศไทย หรือเอ็กซิมแบงก์ ทำท่าว่าจะสนใจเข้าชิงเอ็มดีไอแบงก์ เพราะที่ผ่านมา อภิชัย ได้ขอลาออกจากกรรมการไอแบงก์แล้ว 
...ขณะที่ข่าวลืออีกกระแสหนึ่งเมาท์ไปกันว่า โสฬส สาครวิศว กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ ที่กำลังเซ็งกับกระแสถูกเลื่อยเก้าอี้ก่อนครบวาระปีหน้า อาจจะสนใจขอไปพักใจที่ไอแบงก์บ้างก็เป็นได้ 
...ด้าน ลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร หรือ ธ.ก.ส. ได้จัดกิจกรรมลุ้นโชคกับ ATM ธ.ก.ส.แจกสร้อยคอทองคำหนัก 2 สลึง จำนวน 60 เส้น สำหรับลูกค้าที่เปิดใช้บริการบัตร ATM ธ.ก.ส. หรือลูกค้าเก่าที่มีบัตร ATM ธ.ก.ส. และทำธุรกรรมผ่านเครื่อง ATM ธ.ก.ส. โดยลูกค้าที่เปิดใช้บริการบัตรใหม่ ประเภทบัตรทอง ได้สิทธิ์รับคูปองลุ้นโชคจำนวน 3 ใบ และ ประเภทบัตรธรรมดา ได้รับคูปองลุ้นโชคจำนวน 2 ใบ ได้ที่ ธ.ก.ส. สาขาที่ใช้บริการ เริ่มตั้งแต่วันที่ 23 ก.พ.–31 ส.ค.นี้